ATTAC
Store norske leksikon,Samfunn,Politikk og offentlig forvaltning,Internasjonal politikk,Internasjonale organisasjoner,Ikke-statlige internasjonale organisasjoner
ATTAC, Action pour la Taxation des Transactions pour l’Aide aux Citoyens (norsk: Forening for demokratisk regulering av finansmarkedene og folkelig mobilisering) er en internasjonal ikke-statlig organisasjon som arbeider for større regulering av økonomien og avskaffelse av skatteparadiser. Organisasjonen ble grunnlagt i Frankrike i 1998 og har hovedkontor i Montreuil i samme land.
Organisasjon ATTAC består av et internasjonalt nettverk av mer enn 40 nasjonale ATTAC-organisasjoner rundt om i verden. De nasjonale ATTAC-organisasjonene styres selvstendig, men samarbeider med det internasjonale ATTAC-kontoret i å utvikle nye kampanjer og arbeide for de samme overordnede målsettingene. Formål ATTAC arbeider for å forhindre utviklingen av skatteparadiser og spre større bevissthet om de negative sidene ved liberalisert handel. Organisasjonen har sju overordnede målsettinger:  forhindre spekulasjon i den internasjonale finanssektoren  innføre skatt på kapitalinntekter   kriminalisere skatteparadiser forsvare det offentlige trygdesystemet  jobbe for større åpenhet i finansielle transaksjoner innføre juridiske rammeverk som gir folk en slags beskyttelse overfor banker støtte sletting av gjelden utviklingsland har til de rike landene. Bakgrunn Organisasjonen ble grunnlagt av tilhengerne av den såkalte Tobin-skatten, etter den amerikanske sosialøkonomen James Tobin. Tobin ville skattelegge valutatransaksjoner, slik at 0,1 til én prosent av beløpet fra en transaksjon alltid skulle gå til staten hver gang en valutatransaksjon krysset en nasjonal grense. Tilhengerne av Tobin-skatten var også motstandere av å liberalisere økonomien, og tilhengere av en mer statsstyrt økonomi.  Aktivitet ATTAC deltok i demonstrasjonen mot WTO-forhandlingene i Seattle i 1999, hvor de blant annet demonstrerte mot WTOs promotering av liberalisert handel. Demonstrantene løftet blant annet frem urettferdige bytteforhold mellom rike og fattige land, miljøødeleggelser fra internasjonale selskaper, brudd på arbeideres rettigheter og menneskerettigheter. Etter at demonstrantene ble skutt på med plastkuler og angrepet med tåregass av politiet, bestemte WTO seg for å avbryte møtet og utsette forhandlingene. ATTAC var blant organisasjonene som arrangerte det første Verdens sosiale forum-møtet i Porto Alegre i Brasil i 2001. ATTAC har også deltatt ved en rekke demonstrasjoner mot G7 og G20-landene og mot krigen i Irak. ATTAC deltok i tillegg i demonstrasjoner foran FNs klimatoppmøte i København i 2009 hvor de krevde større tiltak for å løse verdens klimautfordringer. ATTAC Norge ATTAC Norge er den nasjonale ATTAC-organisasjonen i Norge og har hovedkontor i Oslo. Organisasjonen er en plattform for diskusjon og kunnskapsspredning omkring temaene globalisering, demokrati, menneskerettigheter og miljø, og arbeider med kampanjer, deltar i offentlige debatter og arrangerer jevnlige møter og demonstrasjoner. Eksterne lenker Attac  Attac Norge Litteratur Clinell, B.: Attac: grasrotas opprør mot markedet, 2001, isbn 82-530-2318-9,Finn boken  Jørgensen, S.I.: ATTAC og globaliseringen, 2001, isbn 82-03-22686-8, Finn boken